
Κυρίες και κύριοι, 
οι χρηματοδοτικοί πυλώνες της Τοπικής Αυτοδιοίκησης είναι τρεις. Τα ίδια έσοδα, οι επιχορηγήσεις και η πιστοληπτική πολιτική της. Η σημαντικότητα της πιστοληπτικής πολιτικής έχει, λόγω της κρίσης, αναβαθμιστεί όχι τόσο γιατί έχουν υποβαθμιστεί οι άλλοι δύο πυλώνες όσο γιατί ο μοναδικός τρόπος για ανάπτυξη είναι οι επενδύσεις. 
Εμείς στην Αυτοδιοίκηση πιστεύουμε, ως γνωστόν, στην ανάπτυξη «από τα κάτω». Ανάπτυξη χωρίς πρόσβαση στις χρηματοπιστωτικές αγορές δεν υπάρχει. 
Παράλληλα, παρατηρούμε ότι το Ευρωπαϊκό τοπίο των τοπικών επενδύσεων αλλάζει. Οι δημοτικές επενδύσεις παύουν να θεωρούνται και να αντιμετωπίζονται ως καθαρά δημόσιες επενδύσεις και εντάσσονται στο πλαίσιο των Εταιρικών Σχέσεων. Η μετατόπιση αυτή δεν δημιουργεί ανακατατάξεις μόνο στη διαχειριστική φιλοσοφία των έργων αλλά απαιτεί και νέα, πολύ πιο πολύπλοκη και πολυσυλλεκτική, χρηματοδοτική πολιτική.  

Το νέο ΕΣΠΑ ουσιαστικά δεν έχει ξεκινήσει. Θα πρέπει όμως να προετοιμαστούμε γιατί θα αντιμετωπίσουμε ανάλογα προβλήματα. Μην ξεχνάτε ότι το ΕΣΠΑ πλέον σημαίνει Εταιρικό Σύμφωνο για το Πλαίσιο Ανάπτυξης. Η μόχλευση κεφαλαίων είναι σε πολλές περιπτώσεις το ζητούμενο. Με τη σημερινή κατάσταση της ελληνικής αγοράς και ιδιαίτερα της χρηματοπιστωτικής αγοράς, είναι φανερό ότι η εξίσωση γίνεται πολύ περισσότερο δύσκολη. 
Οι προκλήσεις που αντιμετωπίζουν οι δήμοι είναι πάρα πολλές. Η ανάγκη για χρηματοδοτικές λύσεις δεν είναι μόνο ποσοτική. Διαπιστώνεται μεγάλη έλλειψη σε ποιοτικά χρηματοδοτικά προϊόντα που να ανταποκρίνονται στις σύγχρονες απαιτήσεις. 

Οι παραπάνω είναι οι βασικοί λόγοι που η νέα πολιτική ηγεσία της ΚΕΔΕ αποφάσισε την πρώτη ημερίδα της να την συνδιοργανώσει με το Ταμείο Παρακαταθηκών και Δανείων και να έχει ως αντικείμενο την πιστοληπτική μας πολιτική.  

Εμείς, οι άνθρωποι της Αυτοδιοίκησης, το Ταμείο Παρακαταθηκών και Δανείων το θεωρούμε ως το δικό μας χρηματοπιστωτικό ίδρυμα. Δεν είναι μόνο ότι από τους εννέα (9) καταστατικούς σκοπούς που έχει το Ταμείο οι έξι (6) αφορούν αποκλειστικά την ΤΑ και οι υπόλοιποι τρεις δεν την αντιστρατεύονται, όπως φαίνεται στην πολύχρονη ιστορική κοινή πορεία ΤΑ και ΤΠ&Δ. 
Σε πολλές περιπτώσεις και μάλιστα σε δύσκολους καιρούς, οι δήμοι έχουν εκδηλώσει έμπρακτα την αλληλεγγύη προς το ΤΠ&Δ. Στον τελευταίο ισολογισμό το Ταμείο αύξησε τα καθαρά έσοδα του από 10 εκατ. € σε 107 εκατομ. €! Αυτός ο δεκαπλασιασμός της κερδοφορίας του Ταμείου, στην ακμή της κρίσης  2012-2013, εξηγείται. Στην συντριπτική του πλειοψηφία, σε ποσοστό πάνω από 70%, οφείλεται στους δήμους και κυρίως στην μη προσαρμογή στους όρους της αγοράς, των υπέρογκων επιτοκίων δανεισμού από τους δήμους. Ήρθε η ώρα να αποκατασταθεί η ισορροπία. Είναι φανερό ότι το αίτημα της ΚΕΔΕ για επιτόκιο στο ύψος του euribor δεν πρόκειται να επηρεάσει την κερδοφορία του Ταμείου. Η συνεισφορά, ούτως ή άλλως, των δήμων στη διαμόρφωση των κερδών του ΤΠ&Δ είναι πολύ μεγαλύτερη από τυχόν απώλειες λόγω της σύγκλισης του επιτοκίου με τα ευρωπαϊκά δεδομένα. 
Στο πλαίσιο της προετοιμασίας μου, για τη σημερινή ημερίδα, προσπάθησα να εντοπίσω τι προσφέρουν οι Ευρωπαίοι ομόλογοι του Ταμείου στους δήμους τους. Επιτρέψτε μου επί τροχάδην να αναφέρω ένα μόνο παράδειγμα, τα ειδικά προϊόντα που έχει φτιάξει και προσφέρει το Γαλλικό ΤΠ&Δ. 

Τα προϊόντα αυτά έχουν ως αντικείμενο την υποστήριξη των Γαλλικών δήμων στους τομείς:

· Οικονομική ανάπτυξη

· Εκπαίδευση
· Περιβάλλον και Ενέργεια

· Διαχείριση ΟΤΑ

· Αξιοποίηση Ακίνητης Περιουσίας

· Υγεία

· Υπηρεσίες στους Πολίτες

· Υπηρεσίες στους αιρετούς και τα Στελέχη της ΤΑ

· Τουρισμός- Πολιτισμός Ψυχαγωγία

· Μεταφορές. 

Δεν αναφέρω τα παραπάνω για να αναλογιστούμε, οι Ελληνικοί δήμοι, το επίπεδο πρόσβασης που έχουμε σε ειδικά, σχεδιασμένα για εμάς, προϊόντα. 
Η αναφορά αυτή γίνεται για να συνειδητοποιήσουμε πόσος μακρύς και σημαντικός είναι ο δρόμος συνεργασίας με το ΤΠ&Δ. Η διεθνής εμπειρία σηματοδοτεί ότι η συνεργασία των ΤΠ&Δ ή των δημοτικών τραπεζών με τους δήμους εκτείνεται πλέον σε τρία επίπεδα:
1. Στην προσφορά τραπεζικών και επενδυτικών προϊόντων

2. Στη δημιουργία υποστηρικτικών μηχανισμών

3. Στην εκπαίδευση αιρετών και προσωπικού. 

Δεν θέλω να σας κουράσω άλλο. Νομίζω ότι είναι πασιφανής η ορθότητα της απόφασης να οργανωθεί η σημερινή μας ημερίδα. 
Με τις λίγες αυτές σκέψεις καλωσορίζω τους εκλεκτούς μας καλεσμένους και ευελπιστώ στην πλήρη επιτυχία της ημερίδας μας.

